b"\n_START_ARTICLE_\nEnjoy Yourself (album, Kylie Minogue)\n_START_SECTION_\nOzadje in snemanje\n_START_PARAGRAPH_\nPo komercialnem uspehu debitantskega albuma Kylie Minogue, albuma Kylie leta 1988, je Kylie Minogue februarja 1989 v studijih zalo\xc5\xbebe PWL v Londonu, Anglija, skupaj s skupino britanskih tekstopiscev Stock, Aitken, Waterman pri\xc4\x8dela delati na svojem naslednjem glasbenem albumu. Snemalne seje so trajale od aprila do julija 1989; pesem\xc2\xa0\xc2\xbbTears on My Pillow\xc2\xab\xc2\xa0so posneli zadnjo, malo zatem, ko je Kylie Minogue originalno razli\xc4\x8dico sli\xc5\xa1ala med ve\xc4\x8derjo v hi\xc5\xa1i Petea Watermana.\n_START_SECTION_\nDose\xc5\xbeki na lestvicah in prodaja\n_START_PARAGRAPH_\nAlbum Enjoy Yourself je debitiral na prvem mestu britanske glasbene lestvice in z 600.000 prodanimi izvodi v Veliki Britaniji tamkaj takoj po izidu s strani organizacije British Phonographic Industry (BPI) prejel dvakratno platinasto certifikacijo. V Veliki Britaniji je album \xc5\xbee samo po desetih tednih od izida prodal milijon izvodov. 1. januarja 1990 je album s strani organizacije British Phonographic Industry (BPI) prejel \xc5\xa1tirikratno platinasto certifikacijo. Ob izidu v Avstraliji je album na tamkaj\xc5\xa1nji lestvici zasedel deveto mesto in prejel platinasto certifikacijo. Album je po svetu prodal 5 milijonov izvodov._NEWLINE_Album je zasedel prvo mesto tudi na irski in hongkon\xc5\xa1ki glasbeni lestvici ter eno izmed prvih desetih mest na gr\xc5\xa1ki, japonski, danski in belgijski lestvici. V Severni Ameriki albuma Enjoy Yourself niso promovirali in se zato tudi ni uvrstil na nobeno od pomembnej\xc5\xa1ih Billboardovih lestvic. Zasedel pa je prvo mesto na novozelandski glasbeni lestvici.\n_START_SECTION_\nSingli\n_START_PARAGRAPH_\nPrvi singl z albuma, pesem\xc2\xa0\xc2\xbbHand on Your Heart\xc2\xab, je zasedel prvo mesto na britanski in \xc4\x8detrto na avstralski glasbeni lestvici. Drugi singl z albuma, pesem\xc2\xa0\xc2\xbbWouldn't Change a Thing\xc2\xab, je debitirala na drugem mestu britanske lestvice, videospot za pesem pa je bil posnet v Veliki Britaniji. Pesem\xc2\xa0\xc2\xbbNever Too Late\xc2\xab, tretji singl z albuma, so na za\xc4\x8detku nameravali izdati kot drugi singl z albuma Enjoy Yourself. Pesem je postala osmi zaporedni singl Kylie Minogue, ki je zasedel eno izmed prvih petih mest britanske glasbene lestvice; tam je zasedel \xc4\x8detrto mesto in nazadnje prodal ve\xc4\x8d kot 200.000 izvodov. \xc4\x8cetrti singl z albuma, pesem\xc2\xa0\xc2\xbbTears on My Pillow\xc2\xab, so posneli za film Kylie Minogue, The Delinquents, sicer pa je razli\xc4\x8dica pesmi glasbene skupine Little Anthony & The Imperials iz leta 1958. Pesem je debitirala na drugem mestu britanske glasbene lestvice, kjer je \xc5\xbee naslednji teden zasedla vrh. Na \xc5\xa0vedskem je pesem \xc2\xbbTears on My Pillow\xc2\xab\xc2\xa0iz\xc5\xa1la kot singl s pesmijo \xc2\xbbWe Know the Meaning of Love\xc2\xab\xc2\xa0kot B-stranjo."